Predkladacia správa

	Predkladaný návrh kontrolných úloh Úradu vlády Slovenskej republiky na I. polrok 2003, ako ústredného orgánu štátnej správy SR na úseku plnenia úloh štátnej správy a kontroly vybavovania petícií a sťažností, je zostavený v nadväznosti na kontrolnú pôsobnosť úradu podľa zákona NR SR č. 10/1996 Z. z. o kontrole v štátnej správe v znení neskorších predpisov a zákona č. 152/1998 Z. z. sťažnostiach, ako aj zákona č. 85/1990 Zb. v znení neskorších predpisov. Jeden z hlavných cieľov realizácie tohto zamerania, je zabezpečiť informácie pre vládu Slovenskej republiky s dôrazom na stav plnenia úloh z uznesení vlády SR splatných v IV.  štvrťroku 2002 a I. štvrťroku 2003.

	V predmetnom návrhu Zamerania je úloha týkajúca sa kontroly oprávnenosti a výšky uplatnenia požiadaviek krajských úradov a okresných úradov na krytie nákladov na záchranné práce a náhradu škôd na majetku miest a obcí. Ide o úlohu z uznesenia vlády SR k povodniam v roku 2002.

Ďalšou úlohou z uznesenia vlády SR je vykonanie kontroly opatrení vo vzťahu k zákonu o slobodnom prístupe k informáciám.

Taktiež kontrolná úloha je orientovaná na overenie funkčnosti systému vnútornej kontroly v oblasti vecnej a časovej kontroly plnenia uznesení vlády SR.

Úrad vlády SR v súlade s novelou zákona č. 10/1996 Z. z. o kontrole v štátnej správe podrobí kontrole efektívnosť twinningových projektov, ale aj uskutočňovanú spoluprácu so zahraničnými expertmi, či organizáciami.

Zameranie obsahuje aj úlohu týkajúcu sa kontroly dodržiavania právnych predpisov vo vzťahu k výkonu štátnej správy pri udeľovaní licencií na vybrané druhy komodít.

	Popri týchto kontrolných úlohách v Zameraní sú úlohy súvisiace s kontrolou a priamym vybavovaním došlých podaní (sťažnosti, petície) na Úrad vlády SR, ale aj vyhotovením Informácie o stave vybavenia petícií a sťažností v štátnej správe za rok 2002.

	Úrad vlády SR spolupracoval pri tvorbe tohto návrhu Zamerania s ústrednými orgánmi štátnej správy.

	Pri samotnom zostavovaní návrhu boli zohľadnené súčasné disponibilné kapacity (personálne, materiálno-technické) sekcie kontroly Úradu vlády Slovenskej republiky. Externá spolupráca vybraných ministerstiev, krajských úradov vychádza z určenej, konkrétnej spolupráce stanovenej v uznesení vlády SR.